Aḍris ullis nessenkad-it-id s waṭas n yiferdisen i nezmer ad d-nini fell-asen d igejdanen, merra tiḥkayin beddent fell-asen. Iferdisen-agi nezmer ad ten-id-naf deg tewsatin n tsekla tatrarin akken nezmer ad ten-id-naf deg tewsatin n tsekla timesayin, akud, adeg, iwudam, tigawin d nutenti i d ul n teḥkayt. Yis-sent kan i yezmer ad d-yennulfu uzrar n yineḍruyen ara d-yefkeṇ aḍris ullis. Tamachut taqbaylit deg tuget nettaf-d deg-s meṛṛa iferdisen-agi acku tettas-d ɣezzifet ɣef waya i d-nettemlal d waṭas n yiwudam tikwal, ugar n yiwen n wadeg.